Българин от Шанхай пред Bulgaria ON AIR: Ситуацията е овладяна, Китай се съживява - myPR.bg - прес съобщения и PR новини
Българин от Шанхай пред Bulgaria ON AIR: Ситуацията е овладяна, Китай се съживява
Ситуацията с коронавируса в Китай е овладяна, а страната се съживява. Това заяви пряко от Китай за ефира на Bulgaria ON AIR Димитър Владиков, директор на българското училище в Шанхай и преподавател в университета „Джаотонг“. Българинът се включи специално за сутрешния блок на Bulgaria ON AIR „България сутрин“, за да разкаже от първо лице как изглежда страната в момента, след като беше покосена от COVID-19.
„В Шанхай вече втора поредна седмица няма регистрирани случаи на коронавирус. Всеки ден се правят изследвания и няма регистрирани. Тук ситуацията е овладяна и всички очакваме в цялата страна да има същите резултати“, заяви Владиков в „България сутрин“.
„Повечето от ресторантите отвориха. На Свети Валентин всичко беше затворено, на 8 март ресторантите работеха“, обясни още преподавателят.
„Да си миеш ръцете, да носиш маска, да спазваш хигиена, да ограничаваш контактите - това са неща, които са задължителни и реално работят. Нямаше нито паника, нито страх“, заяви Владиков в ефира на Bulgaria ON AIR.
„Един лидер в онлайн търговия буквално беше на нулата, нямаше абсолютно никакви доставки по интернет. Полетите бяха сериозно ограничени, някои авиокомпании все още нямат полети от и до Китай. Някои прогнозират, че ще отнеме години Китай да се възстанови и да заеме отново позициите си преди кризата“, коментира преподавателят.
„Вижда се в момент на криза колко е важно цялото общество да бъде дисциплинирано и всеки малко или повече се замисля за важните неща в живота. Паниката не води до нищо добро“, заяви Димитър Владиков.
Вижте какво каза още той на живо от Китай специално за сутрешния блок на Bulgaria ON AIR ТУК.